#### D ô v o d o v á s p r á v a

### A) Všeobecná časť

V návrhu novely zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, a ktorým sa menia a dopĺňajú niektoré zákony (ďalej len zákon), sa v § 69 **Vylúčenie nároku na starobný dôchodok** dopĺňa odsek 2, ktorým sa z nároku na starobný dôchodok vylučuje:

* povinne dôchodkovo poistený štátny zamestnanec (*§ 6 zákona č. 400/2009 Z.z. Zákona o štátnej službe) a*
* povinne dôchodkovo poistený zamestnanec pri výkone práce vo verejnom záujme (*§ 1 zákona č.552/2003 Z.z. o výkone práce vo verejnom záujme*).

Z celkového počtu starobných dôchodcov v roku 2011 pracovalo 86 641 starobných dôchodcov, ktorí boli zamestnaní a zároveň poberali starobný dôchodok. Dá sa predpokladať, že počet pracujúcich dôchodcov je vyšší o skupinu osôb, ktoré o dôchodok ešte nepožiadali.

Z tohto počtu zamestnaných dôchodcov je cca 20 000 dôchodcov, ktorí pracujú, a teda sú povinne dôchodkovo poistení, ako štátni zamestnanci a zamestnanci vo verejnom záujme.

Táto skupina ľudí nie je existenčne odkázaná na príjem zo zamestnania. Zároveň ku koncu roka 2012 úrady práce evidovali viac ako 400 000 nezamestnaných občanov.

Navrhované riešenie umožní dotknutým osobám slobodne si zvoliť individuálny status, ktorý spočíva buď v prijatí rozhodnutia pokračovať v zamestnaneckom pomere bez poberania starobného dôchodku, alebo v ukončení zamestnaneckého pomeru.

Schválenie navrhovanej zmeny bude mať nepochybne významný vplyv na zníženie nezamestnanosti, bez nárokov na čerpanie prostriedkov z verejných zdrojov. Dôjde k úspore prostriedkov, vyplácaných vo forme dávky v nezamestnanosti a sociálnych dávok a tiež k úspore prostriedkov, vyplácaných zo Základného fondu sociálneho poistenia Sociálnej poisťovne tým starobným dôchodcom, ktorí sa rozhodnú zostať v zamestnaneckom pomere.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná.

Vplyv na rozpočet verejnej správy a podnikateľské prostredie je uvedený v doložke vybraných vplyvov.

Návrh zákona má pozitívne sociálne vplyvy, pozitívne vplyvy na informatizáciu spoločnosti a nemá vplyvy na životné prostredie.

**B) Osobitná časť**

### K Čl. I

**K bodu 1**

V novele zákona sa navrhuje vylúčenie nároku na starobný dôchodok u povinne dôchodkovo poistených štátnych zamestnancov a u povinne dôchodkovo poistených zamestnancov pri výkone práce vo verejnom záujme.

Podľa údajov vyžiadaných zo Sociálnej poisťovne v roku 2011 (viď. tabuľka č.1) bolo v zamestnaneckom pomere 86 641 poberateľov starobného dôchodku vo vekovom rozmedzí od 62 do viac ako 86 rokov. Z celkového počtu 86 641 poberateľov starobného dôchodku malo 43 437 osôb aj ďalší príjem z dohôd o vykonaní práce (DoVP), 37 512 osôb malo aj príjem zo zamestnaneckého pomeru a 5 692 osôb malo príjem zo zamestnania aj z DoVP. Z tohto celkového počtu osôb bolo približne **20 000** zamestnancov v štátnej a verejnej správe, ktorí zároveň poberali starobný dôchodok, čo predstavuje cca štvrtinu z celkového počtu poberateľov starobného dôchodku, ktorí boli zároveň v určitom druhu zamestnaneckého pomeru a cca polovicu z tých, ktorí mali príjem zo zamestnania na trvalý alebo určitý pracovný pomer.

**Tabuľka č. 1**

|  |  |  |  |  |
| --- | --- | --- | --- | --- |
| **Počet poberateľov starobného dôchodku k 31.12.2011 v zamestnaneckom pomere** | | | | |
| **Vekové hranice** | **Dôchodcovia s príjmom zo zamestnania** | **Dôchodcovia s príjmom z dohôd o vykonaní práce(DoVP)** | **Dôchodcovia s príjmom zo zamestnania a DoVP** | **Počet spolu** |
| do 62 rokov | 19 873 | 14 752 | 2 862 | 37 487 |
| od 63 do 65 rokov | 9 820 | 10 876 | 1 550 | 22 246 |
| od 66 do 70 rokov | 5 542 | 10 407 | 918 | 16 867 |
| od 71 do 75 rokov | 1 654 | 4 949 | 272 | 6 875 |
| od 76 do 80 rokov | 471 | 1 879 | 71 | 2 421 |
| od 81 do 85 rokov | 118 | 493 | 17 | 628 |
| od 86 rokov a viac | 34 | 81 | 2 | 117 |
| **Spolu:** | **37 512** | **43 437** | **5 692** | **86 641** |

Podľa údajov vyžiadaných zo Sociálnej poisťovne za rok 2011 (viď. tabuľka č.2) výška priemerného starobného dôchodku k 31.12.2011 poberateľov starobného dôchodku v zamestnaneckom pomere bola **424,24 EUR**, pričom **priemerná výška** starobného dôchodku podľa údajov zo Sociálnej poisťovne v roku 2011 bola **360,71 EUR**. Z tohto údaja a  dostupných štatistických údajov (Priemerná mesačná mzda podľa odvetví v roku 2011, zdroj Štatistický úrad SR) v odvetví Verejná správa a obrana, povin. sociálne zabezpečenie bola priemerná mzda v roku 2011 **980 EUR** čo je výrazne vyššia ako priemerná mesačná mzda v hospodárstve za rok 2011.

**Tabuľka č. 2**

|  |  |  |  |  |
| --- | --- | --- | --- | --- |
| **Výška priemerného starobného dôchodku k 31.12.2011 poberateľov starobného dôchodku v zamestnaneckom pomere** | | | | |
| **Vekové hranice** | **Dôchodcovia s príjmom zo zamestnania** | **Dôchodcovia s príjmom zdohôd o vykonaní práce(DoVP)** | **Dôchodcovia s príjmom zo zamestnania a DoVP** | **Priemerný dôchodok** |
| do 62 rokov | 398,37 | 360,35 | 430,06 | 385,83 |
| od 63 do 65 rokov | 496,05 | 424,72 | 527,11 | 463,34 |
| od 66 do 70 rokov | 512,89 | 422,23 | 569,78 | 460,05 |
| od 71 do 75 rokov | 499,63 | 387,01 | 574,59 | 421,53 |
| od 76 do 80 rokov | 489,93 | 377,10 | 620,18 | 406,18 |
| od 81 do 85 rokov | 487,54 | 388,76 | 621,25 | 413,61 |
| od 86 rokov a viac | 521,53 | 422,18 | 415,00 | 450,93 |
| **Priemer spolu:** | **448,83** | **394,99** | **490,48** | **424,24** |

Podľa **Správy**  o sociálnej situácii obyvateľstva Slovenskej republiky za rok 2011 **(zdroj: MPSVaR SR, jún 2012)** sa počet nezamestnaných v SR medziročne znížil o 21,1 tis. osôb, resp. o 5,4 % na 367,9 tis. osôb. Priemerná miera nezamestnanostidosiahla úroveň 13,5 % a medziročne poklesla o 0,9 p. b., pričom počas prvých troch štvrťrokov postupne klesala a následne v 4. štvrťroku sa zvýšila. Podľa údajov Štatistického úradu v prvom až treťom štvrťroku roku 2012 nezamestnanosť medziročne vzrástla o 3,7% na 373.2 tis. osôb a miera nezamestnanosti sa zvýšila na 13,8%.

**Podľa štatistickej klasifikácie ekonomických činností** (*zdroj: Správa* *o sociálnej situácii obyvateľstva Slovenskej republiky za rok 2011* **)**  ku koncu roka 2011 úrady práce zo všetkých uchádzačov o zamestnanie zaevidovali 12,25 % uchádzačov o zamestnanie z odvetvia verejná správa a obrana, povinné sociálne zabezpečenie. To znamená, že približne 45 000 uchádzačov o zamestnanie spĺňalo predpoklady pre prácu v štátnej a verejnej správe.

Z uvedených štatistických údajov a analýz v dôvodovej správe vyplýva, že o každé pracovné miesto v štátnej a verejnej správe na pozícii, ktorého je pracujúci dôchodca majú záujem dvaja uchádzači o zamestnanie.

V prípade, ak by sa 20 000 pracujúcich dôchodcov v štátnej a verejnej správe poberajúcich zároveň starobný dôchodok rozhodlo zostať len v zamestnaneckom pomere, úspora v Základnom fonde sociálneho poistenia SP pri priemernom dôchodku 424,24 EUR (tabuľka č.2) by bola od účinnosti návrhu pre rok 2013 **67 878 400 EUR.**

V prípade, ak by sa rozhodlo v zamestnaneckom pomere z počtu 20 000 pracujúcich dôchodcov v štátnej a verejnej správe poberajúcich zároveň starobný dôchodok zostať len tretina, teda 6667 pracujúcich dôchodcov, úspora v Základnom fonde sociálneho poistenia SP pri priemernom dôchodku 424,24 EUR (tabuľka č.2) by bola od účinnosti návrhu pre rok 2013 **22 627 264 EUR.**

Úspora verejných prostriedkov na vyplácanie dávky v nezamestnanosti pre 20 000 uchádzačov o zamestnanie, ktorí sa uchádzajú o prácu v odvetví štátna a verejná správa *(zdroj: Správa o sociálnej situácii obyvateľstva Slovenskej republiky za rok 2011*) by bola od účinnosti návrhu pre rok 2013 **38 400 000 EUR.**

### K bodu 2

V súvislosti s navrhovanou zmenou upravené prechodné ustanovenia.

**K Čl. II**

Navrhuje sa, aby zákon nadobudol účinnosť dňom 1. mája 2013.